Broj: 711-I-490-P-356-18/19-07-8

Zagreb, 21. veljače 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na** **temelju vlastitih saznanja o mogućem sukobu interesa dužnosnika Predraga Filića, općinskog načelnika Općine Voćin,** na 39. sjednici, održanoj 21. veljače 2019.g., donosi sljedeću:

 **ODLUKU**

 **Postupak za odlučivanje o sukobu interesa protiv dužnosnika Predraga Filića, općinskog načelnika Općine Voćin, povodom sklapanja ugovora o kupoprodaji stana s Općinom Voćin od 5. veljače 2009.g., neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a ili načela obnašanja javnih dužnosti.**

**Obrazloženje**

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu toga Zakona. Uvidom u rezultate izbora za općinske načelnike, gradonačelnike, župane i njihove zamjenike objavljene na internetskim stranicama Državnog izbornog povjerenstva, utvrđeno je da je dužnosnik Predrag Filić izabran za općinskog načelnika Općine Voćin u mandatu 2009.-2013., zatim u mandatu 2013.-2017. te u aktualnom mandatu 2017.-2021. Predrag Filić je stoga povodom obnašanja dužnosti općinskog načelnika Općine Voćin, obvezan postupati sukladno odredbama ZSSI-a.

 Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

 Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da privatni interes utječe ili kada privatni interes dužnosnika može utjecati na njegovu nepristranost u obavljanju javne dužnost.

 Člankom 5. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da privatni interes utječe ili kada privatni interes dužnosnika može utjecati na njegovu nepristranost u obavljanju javne dužnosti.

 Člankom 7. točkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obnašanje javne dužnosti.

 Dužnosnik Predrag Filić podnio je Povjerenstvu dana 26. lipnja 2017.g. izvješće o imovinskom stanju povodom ponovnog izbora na dužnost općinskog načelnika Općine Voćin. U dijelu podataka o obvezama dužnosnik je naveo dugovanje prema Općini Voćin u iznosu od 127.443,96 kn. Kao godinu zaduženja dužnosnik je naveo 2009.g., s rokom vraćanja od 240 mjeseci i mjesečnim anuitetom u iznosu od 533,00 kn.

 U svrhu utvrđivanja je li dužnosnik Predrag Filić povodom dugovanja prema Općini Voćin u kojoj obnaša dužnost općinskog načelnika počinio moguću povredu odredbi ZSSI-a ili načela obnašanja dužnosti, Povjerenstvo je od Općine Voćin zatražilo potrebne podatke i dokumentaciju.

 Općina Voćin dostavila je očitovanje od 3. prosinca 2018.g. u kojem se navodi da se predmetni dug odnosi na Ugovor o kupoprodaji stana koji je sklopljen 5. veljače 2009.g. između Općine Voćin i Predraga Filića.

 Na dodatni zahtjev Povjerenstva Općina Voćin je dana 12. veljače 2019.g. dostavila predmetni ugovor o kupoprodaji stana i dokaze o izvršenim uplatama na temelju istog za razdoblje od 2011.g. do 2018.g..

 Uvidom u Ugovor o kupoprodaji stana KLASA: 370-01/09-01/01, URBROJ: 2189/11-02-02-09-1 od 5. veljače 2009.g. utvrđeno je da je isti sklopljen između Općine Voćin, zastupane po tadašnjem općinskom načelniku Viktoru Andrejeviću, kao prodavatelja i Predraga Filića kao kupca. Člankom 1. Ugovora određeno je da je predmet kupoprodaje stan u Voćinu, ………………... U članku 4. predmetnog Ugovora stranke su suglasno utvrdile da je kupac uplatio prodavatelju na blagajni prodavatelja iznos od 11.796,70 kuna na ime jamčevine za sudjelovanje u natječaju za kupnju stana te se taj iznos smatra prvim obrokom pri obročnoj otplati stana. Kupac se obvezao preostali dio kupoprodajne cijene s pripadajućim kamatama u iznosu od 127.443,96 kuna isplatiti u 240 jednakih mjesečnih obroka na žiro račun prodavatelja. Mjesečni obroci dospijevaju na naplatu do 20. dana u mjesecu za tekući mjesec, počevši od 1. siječnja 2009.g.

 Uvidom u ispis prometa po analitičkom kontu 172114 – otkup stana Filić, za razdoblje od 2011.g. do 2018.g. Povjerenstvo je utvrdilo da je dužnosnik u predmetnom razdoblju ispunjavao obveze koje za njega proizlaze iz predmetnog ugovora o kupoprodaji stana.

Iz dostavljenih očitovanja i dokumentacije Povjerenstvo je utvrdilo da je ugovor o kupoprodaji stana između Općine Voćin i dužnosnika Predraga Filića sklopljen 5. veljače 2009.g., odnosno prije nego što je dužnosnik počeo obnašati dužnost općinskog načelnika navedene jedinice lokalne samouprave, a predmetni ugovor u ime Općine Voćin potpisao tadašnji općinski načelnik Općine Voćin, Viktor Andrejević. Također je utvrđeno da je dužnosnik Predrag Filić u razdoblju od stupanja na snagu ZSSI-a, odnosno od ožujka 2011.g. pa do 2018.g. izvršavao obveze koje za njega proizlaze iz navedenog ugovora. Slijedom navedenog, Povjerenstvo iz prikupljenih podataka i dokumentacije nije steklo saznanja koja bi upućivala na moguću povredu neke od odredbi ZSSI-a.

Povjerenstvo ipak ukazuje dužnosniku da se za vrijeme obnašanja dužnosti općinskog načelnika Općine Voćin suzdrži od poduzimanja bilo kakvih radnji u svojstvu općinskog načelnika Općine Voćin, a koje se odnose na predmetni ugovor o kupoprodaji stana, posebice od provođenja nadzora nad izvršenjem obveza iz predmetnog ugovora, poduzimanja radnji usmjerenih na eventualne izmjene ugovornih obveza te od zastupanja Općine Voćin u slučaju spora.

Slijedom svega navedenog, a s obzirom da iz prikupljenih podataka i dokumentacije Povjerenstvo nije steklo saznanja koja upućuju na moguću povredu odredbi ZSSI-a ili načela djelovanja od strane dužnosnika Predraga Filića, donesena je odluka kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Predrag Filić, elektronička dostava

2. Objava na internetskoj stranici Povjerenstva

3. Pismohrana